b'\n_START_ARTICLE_\nCharles Tyson Yerkes\n_START_SECTION_\n\xc5\xbdivljenje\n_START_PARAGRAPH_\nLeta 1881 se je Yerkes iz rodne Filadelfije preselil v Chicago, ko se mu je pri prodaji ob\xc4\x8dinskih obveznic nasmehnila sre\xc4\x8da. Nekaj \xc4\x8dasa je pre\xc5\xbeivel v je\xc4\x8di zaradi dolgov in tudi zaradi gospodarske krize, ki je zajela Chicago po velikem po\xc5\xbearu leta 1871. Ta dogodek iz Yerkesovega \xc5\xbeivljenja, kot tudi njegov nadaljnji uspeh je bila osnova za romane Finan\xc4\x8dnik (The Financier), Titan (The Titan) in Stoik (The Stoic) Theodora Dreisera, kjer je bil Yerkes nami\xc5\xa1ljena oseba Frank Cowperwood._NEWLINE_Yerkes je opozoril nase z izgradnjo in izbolj\xc5\xa1avo javnega prevoza Chicaga s pomo\xc4\x8djo podkupnin. Delno prenovljen mestni svet pod vodstvom \xc5\xbeupana Carterja Harrisona mlaj\xc5\xa1ega je nastopil proti Yerkesu. Proti njemu sta bila tudi starej\xc5\xa1a \xc4\x8dlana mestnega sveta Michael \xc2\xbbHinky Dink\xc2\xab Kenna in \xc2\xbbBathhouse\xc2\xab John Coughlin. Da si je izbolj\xc5\xa1al ugled, je Yerkes prenovil ve\xc4\x8d predorov pod reko Chicago in nad njo zgradil dva mostova._NEWLINE_Leta 1897 je prispeval Haleu skoraj 300.000 dolarjev za izgradnjo observatorija Univerze v Chicagu v Williams Bayu, Wisconsin. Najve\xc4\x8dji in\xc5\xa1trument tega observatorija, ki se sedaj imenuje po njem Observatorij Yerkes, je hkrati tudi najve\xc4\x8dji refraktor s premerom primarne le\xc4\x8de 1.020 mm (40 palcev). Refraktor je postal takoj\xc5\xa1nji hit in z njim opazujejo \xc5\xa1e danes._NEWLINE_Kasneje se je Yerkes preselil v London, kjer je s svojimi izku\xc5\xa1njami pomagal zgraditi predore podzemne \xc5\xbeeleznice.'